
ZADEVA: Pravilnik o vrednotenju listin evropskih šol v slovenskem izobraževalnem sistemu

- 1. informacija o vsebini pravilnika

Slovenija je po vstopu v EU sprejela Zakon o ratifikaciji Konvencije o Statutu Evropskih šol (Uradni list RS, št. 41/04), na podlagi katerega je pristopila v članstvo medvladne organizacije Evropske šole, ki ureja status in delovanje evropskih šol. Evropske šole se ustanavljajo v članicah EU z namenom izobraževanja otrok osebja evropskih institucij in stalnih predstavništev držav članic, vendar se vanje pod določenimi pogoji lahko vpišejo tudi drugi otroci. Države članice skupaj z Evropsko komisijo sodelujejo pri določanju programov evropskih šol in pri upravljanju ter  financiranju preko svojih predstavnikov v Svetu guvernerjev, ki je najvišji organ evropskih šol in v delovnih telesih. 
V skladu s 5. členom Konvencije o Statutu Evropskih šol so države članice dolžne obravnavati listine evropskih šol kot enakovredne nacionalnim listinam o izobraževanju in urediti pogoje za prestopanje učencev in dijakov iz evropskih šol v nacionalni  izobraževalni sistem.
Za izpolnitev navedene obveznosti in celovito ureditev prehajanja učencev in dijakov iz evropskih šol v slovenski izobraževalni sistem Ministrstvo za izobraževanje, znanost in šport pripravlja pravilnik, ki bo urejal merila za prehode iz evropske šole v posamezne razrede v osnovnošolskem izobraževanju, za vključevanje v srednješolsko izobraževanje (vpis v srednješolsko izobraževanje oziroma prehodi v posamezne razrede srednješolskega izobraževanja), merila pretvorbe ocen evropske mature v ocenjevalno lestvico splošne mature ter merila za pretvorbo drugih ocen,  ki so pogoj za vpis v visokošolsko izobraževanje.
Osnutek pravilnika bo poslan v javno obravnavo predvidoma v decembru 2016, tako da bo zainteresirana javnost lahko podala mnenje, predloge in pripombe v enomesečnem roku, vendar lahko zainteresirana javnost že v tej fazi poda svoje mnenje oziroma predloge.

Pravilnik bo predvidoma začel veljati v februarju 2017 in bo veljal za šolsko oziroma študijsko leto 2017/2018. 

